b'\n_START_ARTICLE_\nZdru\xc5\xbeenje ameri\xc5\xa1ke glasbene industrije\n_START_SECTION_\nKampanja proti piratstvu\n_START_PARAGRAPH_\nDrugo vidnej\xc5\xa1e podro\xc4\x8dje delovanja je agresivno nastopanje proti kr\xc5\xa1itvam avtorskih pravic v dobi interneta, ki je mo\xc4\x8dno olaj\xc5\xa1al nelegalno deljenje posnetkov. Leta 2000 je polovica zaposlenih delovala v protipiratskem oddelku. V odmevnem sodnem procesu je RIAA leta 2001 dosegla ukinitev znanega servisa za deljenje glasbe Napster in kasneje \xc5\xa1e ve\xc4\x8d drugih omre\xc5\xbeij vsak z vsakim (peer-to-peer). Kasneje so se namesto tega usmerili proti kon\xc4\x8dnim porabnikom in ponudnikom internetnih storitev. S sorodnimi organizacijami, predvsem Zdru\xc5\xbeenjem ameri\xc5\xa1ke filmske industrije (MPAA), tudi redno lobirajo za stro\xc5\xbejo avtorskopravno zakonodajo, ki bi poostrila nadzor, nalo\xc5\xbeila vladi preganjanje kr\xc5\xa1iteljev in omogo\xc4\x8dila celo sankcioniranje drugih dr\xc5\xbeav, ki po njihovem mnenju ne storijo dovolj za prepre\xc4\x8devanje piratstva. V ta namen vsako leto investirajo ve\xc4\x8d milijonov ameri\xc5\xa1kih dolarjev._NEWLINE_Kritiki opozarjajo, da se RIAA v boju proti piratstvu poslu\xc5\xbeuje nelegitimnih pristopov, kot so zastra\xc5\xa1evanje, zloraba vpliva in pretiravanje z oceno \xc5\xa1kode. Standardna praksa v za\xc4\x8detku 21. stoletja je bila, da so z avtomatsko analizo internetnega prometa izpostavili naklju\xc4\x8dnega uporabnika (tudi s kr\xc5\xa1itvijo pravice do zasebnosti), mu zagrozili z nerazumno visoko kaznijo (po 750 USD na skladbo za deljenje brez pridobitnega namena) in izsilili izvensodno poravnavo za ni\xc5\xbeji, a za posameznika kljub temu znaten znesek, s \xc4\x8demer so se izognili standardom dokazovanja, ki veljajo za pravne postopke, pa tudi stro\xc5\xa1kom in dolgotrajnosti postopka. Tudi v morebitnih to\xc5\xbebah so imeli zaradi vpliva na zakonodajo in svojim velikim prora\xc4\x8dunom bistveno prednost pred posamezniki, ne glede na njihovo krivdo. Pri tem so \xc5\xa1li pridobljeni zneski v celoti zalo\xc5\xbebam in ne dejanskim avtorjem deljenih skladb._NEWLINE_Konec leta 2008 so predstavniki RIAA sporo\xc4\x8dili, da bodo prenehali z mno\xc5\xbei\xc4\x8dnimi to\xc5\xbebami in namesto tega v dogovoru s ponudniki internetnega dostopa opozarjali kr\xc5\xa1itelje, ob ponavljajo\xc4\x8dih se kr\xc5\xa1itvah pa bo ponudnik odklopil uporabnika. Konec koncev pa se je pove\xc4\x8devanje dostopnosti legalnih vsebin izkazalo za bistveno u\xc4\x8dinkovitej\xc5\xa1o taktiko pri zmanj\xc5\xa1evanju piratstva.'